ಆಂಧ್ರ ಪ್ರದೇಶವು ಸಮೃದ್ಧ ಸಾಂಸ್ಕೃತಿಕ ಪರಂಪರೆ ಹಾಗೂ ವಿವಿಧ ಆಕರ್ಷಣೀಯ ಪ್ರವಾಸೀ ತಾಣಗಳನ್ನು ಹೊಂದಿದೆ. ಆಂಧ್ರ ಪ್ರದೇಶ ರಾಜ್ಯವು ರಮಣೀಯವಾದ ಬೆಟ್ಟ-ಗುಡ್ಡಗಳು, ಕಾಡುಗಳು, ಕಡಲತೀರಗಳು ಮತ್ತು ದೇವಸ್ಥಾನಗಳನ್ನು ಹೊಂದಿದೆ.

"ನಿಜಾಮ್‌ರುಗಳ ನಗರ" ಮತ್ತು "ಮುತ್ತಿನ ನಗರ" (ಸಿಟಿ ಆಫ್‌ ಪರ್ಲ್ಸ್‌) ಎಂದು ಪ್ರಖ್ಯಾತವಾದ ಹೈದರಾಬಾದ್‌, ಇಂದು ಭಾರತದ ಅತಿ ಹೆಚ್ಚು ಅಭಿವೃದ್ಧಿ ಹೊಂದಿದ ನಗರಗಳಲ್ಲೊಂದು. ಆಧುನಿಕ ಮಾಹಿತಿ ತಂತ್ರಜ್ಞಾನ, ITES ಮತ್ತು ಜೈವಿಕತಂತ್ರಜ್ಞಾನ ಕ್ಷೇತ್ರಗಳ ಕೇಂದ್ರವಾಗಿದೆ. ಹೈದರಾಬಾದ್ ತನ್ನ ಸಮೃದ್ಧ ಇತಿಹಾಸ, ಸಂಸ್ಕೃತಿ ಹಾಗೂ, ಉತ್ತರ ಹಾಗೂ ದಕ್ಷಿಣ ಭಾರತೀಯ ಸಂಸ್ಕೃತಿಗಳ ಸಮ್ಮಿಲನ ನಿರೂಪಿಸುವ ವಾಸ್ತುಶಿಲ್ಪಕ್ಕೆ ಪ್ರಸಿದ್ಧವಾಗಿದೆ. ಇದಲ್ಲದೆ, ಭೌಗೋಳಿಕವಾಗಿ ಬಹುಭಾಷಾ, ಬಹುಧರ್ಮಗಳ ಸಂಸ್ಕೃತಿ ಹೊಂದಿದೆ.

ಆಂಧ್ರ ಪ್ರದೇಶ ಹಲವು ಧಾರ್ಮಿಕ ಪುಣ್ಯಕ್ಷೇತ್ರಗಳಿಗೆ ತವರುಮನೆಯಾಗಿದೆ.

ವಿಶಾಖಪಟ್ಟಣಂನಲ್ಲಿರುವ 'ಗೋಲ್ಡನ್‌ ಬೀಚ್‌‌', ಒಂದು ದಶಲಕ್ಷ ವರ್ಷಗಳ ಹಿಂದಿನ ಬೊರ್ರ ಸುಣ್ಣದಕಲ್ಲಿನ ಗುಹೆಗಳು, ಚಿತ್ರಾಕರ್ಷಕ ಅರಕು ಕಣಿವೆ, ಹಾರ್‌ಸ್ಲೆ ಗಿರಿಧಾಮಗಳು, ಗೋದಾವರಿ ನದಿ ಕಿರಿದಾದ ಕಣಿವೆಯ ಮೂಲಕ ಹರಿಯುವ ಪಾಪಿ ಕೊಂಡಾಲು, ಎತ್ತಿಪೋಟಲ ಜಲಪಾತ, ಕುಂಟಲ ಮತ್ತು ಸಮೃದ್ಧ ಜೀವ ವೈವಿಧ್ಯವಿರುವ ತಲಕೋಣ, ಮುಂತಾದವು ರಾಜ್ಯದ ಕೆಲವು ಪ್ರಾಕೃತಿಕ ಆಕರ್ಷಣೆಯಿರುವ ಸ್ಥಳಗಳಾಗಿವೆ. INS ಕರಸುರ ಜಲಾಂತರ್ಗಾಮಿ (ಸಬ್ಮೆರೈನ್‌) ವಸ್ತುಸಂಗ್ರಹಾಲಯ (ಈ ರೀತಿಯ ವಸ್ತುಸಂಗ್ರಹಾಲಯವಿರುವುದು ಇಡೀ ದೇಶದಲ್ಲಿ ಇಲ್ಲಿ ಮಾತ್ರ), ಯಾರಾದಾ ಬೀಚ್‌, ಅರಕು ಕಣಿವೆ, VUDA ಉದ್ಯಾನ, ಇಂದಿರಾ ಗಾಂಧಿ ಮೃಗಾಲಯ ಸೇರಿದಂತೆ ಹಲವು ಪ್ರವಾಸೀ ಸ್ಥಳಗಳು ವಿಶಾಖಪಟ್ಟಣಂನಲ್ಲಿವೆ.

ಆಂಧ್ರ ಪ್ರದೇಶವು ಬಹುಮಟ್ಟಿಗೆ ಉಷ್ಣವಲಯದ ಹವಾಮಾನ ಹೊಂದಿದೆ. ಭೇಟಿ ನೀಡಲು ನವೆಂಬರ್‌ನಿಂದ ಫೆಬ್ರವರಿ ತಿಂಗಳ ವರೆಗೆ ಸೂಕ್ತ ಸಮಯ. ಮಳೆಗಾಲವು ಜೂನ್‌ ತಿಂಗಳಲ್ಲಿ ಆರಂಭಗೊಂಡು ಸೆಪ್ಟೆಂಬರ್‌ ತಿಂಗಳಲ್ಲಿ ಅಂತ್ಯಗೊಳ್ಳುತ್ತದೆ. ಹಾಗಾಗಿ ಈ ಸಮಯದಲ್ಲಿ ಪ್ರವಾಸ ಸೂಕ್ತವಲ್ಲ.

"ಇದನ್ನೂ ನೋಡಿ: ಆಂಧ್ರ ಪ್ರದೇಶದ ಅಧಿಕೃತ ಪ್ರವಾಸೋದ್ಯಮ ಜಾಲತಾಣ"

ಗೋವಾ
ಕರ್ನಾಟಕ
ಆಂಧ್ರ ಪ್ರದೇಶ
ಐತಿಹಾಸಿಕ ಸ್ಮಾರಕಗಳು